ફિલ્મમાં સતત જલસો કરાવતા રહે છે પ્રકાશ કાપડિયાએ લખેલા બાજીરાવની તલવાર જેવા જ ધારદાર સંવાદો. ‘બાજીરાવને મસ્તાની સે મોહબ્બત કી હૈ, ઐયાશી નહીં’; ‘જબ દીવારોં સે ઝ્યાદા દૂરી દિલોં મેં આ જાએ તો છત નહીં ટીકતી’; ‘યોદ્ધા હૂં, ઠોકર પથ્થર સે ભી લગે તો હાથ તલવાર પર હી જાતા હૈ’ જેવા સીટીબજાઉ ડાયલૉગ્સ દર બીજી મિનિટે આવતા રહે છે. માત્ર ડાયલૉગ માણવા માટે પણ તમે અલગથી ફિલ્મ જોઈ શકો. સારી વાત એ છે કે આ ડાયલૉગ કૃત્રિમ કે નાટકીય નથી લાગતા, બલ્કે ફિલ્મની ઓવરઑલ ઇમ્પૅક્ટમાં વધારો કરે છે.